kardosdrur/scandi-wiki huggingface dataset:
Even Hammer

Even Hammer (født i juli 1732 på Næs, død 22. februar 1800) var en norsk amtmand, søn af Ole Hannibalsen Hammer, sognepræst til Næs på Hedemarken (død 1744), og Ellen Evensdatter Meldal (død 1766).

Uddannelse 
Hammer blev 1752 student fra Kristiania Skole, hvor han siden var lærer fra 1756-68, i hvilken stilling han 1758 tog magistergraden.
1768 rejste han på egen bekostning udenlands og studerede ved universiteterne i Oxford, Cambridge, Leiden, Gøttingen og Paris, hvor han erhvervede gode sprogkundskaber.

Hans skrift Philonorvagi velmente Tanker og så videre (1771) siges at have "banet vejen for ham til brød og lykke i staten" (gennem forbindelse med Struensee).

Amtmand i Norge 
1771 blev Hammer sekretær i Norske Kammers 1. bureau, i jan. 1773 renteskriver i søndenfjældske renteskriverkontor og allerede i august samme år amtmand over Romsdalen, Nordmøre og Søndmøre, hvor han boede ved Molde, og afgik ved døden ugift 1800. Han havde 1777 fået titel af justitsråd og 1781 af etatsråd og var medlem af Videnskabernes Selskab i Trondhjem samt det Nordiske Selskab i London.

Han ansås for en meget duelig embedsmand og har indlagt sig fortjenester såvel af fiskerierne som af agerbruget, blandt andet ved at udvirke reskriptet af 26. juli 1781 (om fisketilvirkningen i hans amt) samt ved stiftelsen (1776) af det romsdalske praktiske landhusholdningsselskab, hvis præses han var, og en understøttelseskasse for omkomne søfolks efterladte.

Kilder

Eksterne henvisninger 
 Even Hammer  - moldeglimt.no

Amtmænd fra Norge
Nordmænd i 1700-tallet
Alumni fra Københavns Universitet
Hans Syberg

Hans Peter Syberg (21. februar 1895 i Svanninge, død 13. juni 1979 i Hammer Bakke) var en dansk billedhugger og keramiker. Han var gift med Ulla Cosman-Levysohn (1894-1971), datter af Konrad Cosman-Levysohn og Ellen Heyman.

Som ældste barn af kunstnerparret Fritz Syberg og Anna Syberg, sigtede Hans Syberg tidligt mod selv at blive kunstner. Hans Syberg ville have været maler som sine forældre, men en påstået farveblindhed gjorde, at han valgte at blive billedhugger inspireret af Kai Nielsen, der som forældrene tilhørte gruppen af fynske kunstnere i begyndelsen af det 20. århundrede. I slutningen af 1920'ere startede han med kusinen Grete Jensen, der var datter af fynbomaleren Peter Hansen, keramikvirksomheden Hans og Grete, og sammen regnes de blandt pionererne indenfor studiolertøj i Danmark. Hans og Grete keramikken blev senere inspiration for Lars Syberg Keramik. Hans Sybergs hovedværker inkluderer marmorbusten af moren, Anna Syberg, fra 1914 og opstillet på Faaborg Museum ved dets åbning i 1915, statuen af Kristian Zahrtmann opstillet på Zahrtmanns Plads på Frederiksberg i 1931, og den store Tyr, opstillet på Dalum Landbrugshøjskole i 1939, der viser inspirationen fra vitalismen. En buste af faren, Fritz Syberg, står i atriumgården på Johannes Larsen Museet i Kerteminde.

Hans Syberg indstillede det kunstneriske arbejde ved krigens begyndelse og helligede sig i stigende omfang frugtavl, hvor han på Hammeren i Horns Herred efterhånden opbyggede en frugtplantage på omkring 70 tdr. land og var med til at starte Nordsjællands Erhvervfrugtavleres Forening. Et af hans seneste arbejder er en Gravsten over Fritz Syberg, opstillet ved Drigstrup Kirke i 1944.

Se også 
 Syberg Keramik

Litteratur 
 Birgit Bjerre Jensen: Hans Syberg, Johannes Larsen Museet, 1995
 Michael Blædel: Fra akvarel til keramik, Faaborg Museum og Sophienholm, 2003

Referencer

Eksterne henvisninger 
 
 

Billedhuggere fra Danmark
Niels Hammer

Niels Hammer (født ukendt år i København) var en dansk skolemand. Han var søn af professor Claus Hammer. 

Han blev student 1587, tog magistergraden 1593 og fik det kongelige rejsestipendium, rejste i Frankrig og Skotland, men forfaldt til drik og vendte tilbage, førend stipendietiden var udløben, hvorfor resten af stipendiet blev ham frataget. Der indløb imidlertid så store fordringer på ham både fra udlandet og fra københavnske værtshusholdere, at han 1597 blev erklæret for ære- og fredløs. Ved et kongebrev 1602 fik han dog sin ære og fred igen, og universitetets professorer var derefter samvittighedsløse nok til at pånøde den fynske biskop Jacob Madsen ham som rektor i Odense 1603. Men allerede i de første 6 uger fortærede han med gode Venner, især hørere og disciple af øverste klasse, 531 kander øl, til enkelte tider indtil 32 kander om dagen. Da han fortsatte sine udskejelser, blev han efter gentagne advarsler endelig afsat 1606. Herefter rejste han til Tyge Brahes børn i Bøhmen. Hans senere skæbne kendes ikke, men han står som et mærkeligt eksempel på, hvad man kunde byde sin øvrighed endnu i Christian IV's regeringstid.

Kilder 
  

Skolefolk fra Danmark
Danskere i 1500-tallet
Danskere i 1600-tallet
Personer fra København
Morten Hammer

Morten Hammer (født 30. januar 1739 i Nykøbing på Falster, død 31. januar 1809) var en dansk præst.

Faderen, der døde på sønnens fødselsdag, var borgmester og hospitalsforstander. Moderen hed Anne, født Hvalsøe (død 1756). Da han var 9 år gammel, fik han kancelliråd, regimentskvartermester Carl Adolph Rothe til stiffader og opvoksede således i samme hjem som Casper Peter Rothe og Tyge Rothe. I 1755 blev han student fra Slagelse Skole og tog 1759 attestats. Han var derefter et par år alumn på Elers' Kollegium. En af hans disputatser her, om modersmålets dyrkelse, viser påvirkningen af Tyge Rothe. I 1765 blev han med successionsløfte adjungeret sin gamle frænde præsten Hans Hammer i Helsinge og Valby i Nordsjælland og ægtede, få måneder efter, dennes datter Sara Hammer (død 1771). Da svigerfaderen døde 1773, fik han sognekaldet i hans sted og forblev i dette embede til sin død. Allerede før han blev præst, havde han i Forsøg i de skjønne og nyttige Videnskaber meddelt flere "Poesier", som må have fundet bifald hos det patriotiske selskab, som udgav "Forsøgene". Men utilladelig pinte han digtermusen, da han 1772 fandt sig beføjet til at udgive et hæfte salmer i anledning af Struensees og Brandts proces, "ikke for at spotte Elendigheden og bande Statsfangerne", men "for at bede for disse ulykkelige og redde Guds Ære og Syndernes Sjæle". Om lignende takt vidner et andet arbejde af ham, Præste-Poem om Landbosagen med uforgribelig prosaisk Tilgift, mest i Hensyn paa Præsternes Indkomst og især Tienden, udi Rabeners Smag (1787). Det er en jammerklage over de slette landboforhold og præsternes ynkelige økonomiske forfatning; men skriftet blev allerede af samtidens kritik stærkt medtaget på grund af dets vidtdrevne smagløshed. Året efter sin første hustrus død havde han ægtet en præstedatter fra nabosognet Vejby, Christiane Gad (død 1830).

Kilder 
 

Præster fra Danmark
Digtere fra Danmark
Dansksprogede forfattere fra Danmark
Danskere i 1700-tallet
Danskere i 1800-tallet
Personer fra Nykøbing Falster
Burning Up (Madonna-sang)

"Burning Up" er en sang af den amerikanske singer-songwriter Madonna fra hendes selvbetitlede debutalbum Madonna (1983). Den blev udgivet som albummets anden single den 9. marts 1983. 

Madonna præsenterede "Burning Up" som en demoversion for Sire Records, der valgte at indspille sangen, da debutsinglen "Everybody" blev et amerikansk dansehit. Madonna samarbejde i denne process med Reggie Lucas, som producerede singlen, mens John Benitez var ansvarlig for sangens guitarriffs og støttevokaler. Musikalsk blander "Burning Up" brugen af elbas, synthesizer og trommer, og lyrisk handler den om manglen på skam over at erklære sin kærlighed til den, man elsker. 

"Burning Up", der i nogle lande blev udgivet med "Physical Attraction" på singlens B-side, blev modtaget med blandede anmeldelser. Anmelderne bed mærke i sangens mørke komposition, men roste ellers dens danserytmer. Kommercielt klarede sangen sig dårligt, men opnåede dog at blive et top tre-hit på USA's officielle dansehitliste. Madonna promoverede singlen med et antal optrædener på de amerikanske diskoteker. Den er desuden blevet fremført på hendes The Virgin Tour (1985) og The Re-Invention World Tour (2004).
Singler fra 1983
Sange fra 1983
Sange fra USA
Madonna
Forstuvet ankel

En forstuvet ankel, også kendt som en ankelforstuvning, forvredet ankel, ankelledbåndsskade eller ankeldistorsion, er en meget almindelig medicinsk tilstand, hvor et eller flere af ledbånd i anklen forstrækkes eller delvist overrives.

Tegn og symptomer

De symptomer der kan opleves ved en forstuvning er vigtigt for for at kunne udelukke mistanken om knoglebrud. Når en forstuvning sker, vil blodkar lække væske og blod ind i vævet som  omgiver leddet. Hvide blodlegemer der er ansvarlige for inflammation migrere til området, og blodgennemstrømningen øges i området. Nerverne i området bliver mere følsomme, når skaden er sket og smerten kan smerte føles som en dunkende og vil forværres, hvis der trykkes på området. Anklen vil være varm og rødmende. Resultatet og inflammationen, smerten og hævelsen er at der vil være nedsat evne til at bevæge foden.

Det er generelt svært svær at kende forskel på en kraftig forstuvning og et brud på anklen. Hvis der er nogen form for tvivl, bør en læge konsulteres.

Sværhedsgraden af en forstuvet fod kan klassificeres i grader 1,2 og 3.
 Grad 1 (mild) ankel forstuvning- mindre end 25% af fibrene er påvirket
 Grad 2 (moderat) ankel forstuvning – 25% -75% af fibrene er påvirket
 Grad 3 (svær) ankel forstuvning- mere end 75% af fibrene er påvirket resulterende i væsentligt ustabilt led.
Den mest almindelige form for forstuvning er en inversionforstuvninger som tegner sig for omkring 85% af alle forstuvede ankler. En inversionsforstuvning forvolder skade på ledbåndene på ydersiden  foden (oftest det forreste talofibular ligament).

Den anden type af forstuvning er en eversionsforstuvning som tegner sig for omkring 15% af alle forstuvede fødder. En eversionsforstuvning forvolder skade på ledbåndene på indersiden af din fod (oftest det deltoide ligament). Denne skade er ofte forbundet med et brud på knoglen på indersiden af anklen (fibula, mediale malleolus, talus) hvilket er vigtigt at være opmærksom på.

Kropsskader
FIFA korruptionssag 2015

FIFA korruptionssag 2015 er en korruptionssag, der involverer det international fodboldforbund FIFA. Sagen kom for alvor i mediernes søgelys den 27. maj 2015, da schweizisk politi foretog anholdelser af 14 personer med relation til FIFA, i forbindelse med den 65. FIFA kongres.

Baggrund

Garciarapporten 
På baggrund af Garciarapporten efterforsker den schweiziske statsadvokat svindel og korruption i forbindelse med tildelingen af værtskabet af VM i fodbold 2018 til Rusland og VM i fodbold 2022 til Qatar. FIFA har efterfølgende suspenderet 11 personer. De schweiziske autoriteter beslaglagde "elektronisk data og dokumenter" i deres razzia på FIFA's hovedkvarter i Zürich den samme dag, som anholdelserne fandt sted.

FBI 
Det amerikanske forbundspoliti, FBI, efterforskede svindel i forbindelse med fodboldarrangementer afholdt i USA. Det drejede sig om medie-, marketing- og sponsorrettigheder.

Individuelle arrestationer 
I alt 18 personer og to firmaer er blevet anklaget, herunder ni FIFA-officials og fem forretningsmænd.

Personer

Anklagede virksomheder

Reaktioner

Regeringer 
  – Den brasilianske senator og tidligere fodboldspiller Romário de Souza Faria sagde at det "uheldigvis ikke var vores politi der anholdte dem, men nogle skulle arrestere dem en eller anden dag." Senator Romário har været en stor kritiker af den påståede korruption i FIFA.
  – Rigsadvokaten i Colombia, gennem diplomatiske linjer, anmodede om adgang til undersøgelsesdokumenterne for at fastslå. om der var nogle colombianere, der kunne kædes sammen med uregelmæssigheder i FIFA, og tilbød også at hjælpe med efterforskningen hvis USA's anklagere ønskede det. I nyere tid er Colombia blevet valgt til af FIFA til at afholde FIFA U-20 World Cup 2011 og FIFA Futsal World Cup der skal finde sted i 2016.
  – Costa Ricas statsadvokat igangsatte en efterforskning af Eduardo Li angående hvidvaskning af penge, og sagde i den forbindelse "selvom de fleste af disse begivenheder foregik uden for Costa Rica, er det vores ansvar at følge op på det og finde ud af om der blev begået noget kriminelt her."

Ligaer 
North American Soccer League-bestyrelsen suspenderende formanden Aaron Davidson og forretningsforbindelser med. Carolina RailHawks, en hold ejet af Traffic Sports, fik lov til at "fortsætte på sædvanlige vilkår".

Efterfølgende 
FIFA's præsident, Sepp Blatter, var ikke blandt de anholdte og bedyrede sin uskyld. Han blev derpå genvalgt på kongressen, men valgte at trække sig fra præsidentposten fire dage efter valget.

Referencer

Se også 
 Garciarapporten
 65. FIFA Kongres

Korruptionssag 2015
Fodbold i 2015
VM i fodbold 2018
VM i fodbold 2022
Painted Desert Serenade

Painted Desert Serenade er den amerikanske singer-songwriter Joshua Kadisons debutalbum. Det blev udgivet i 1993 på SBK (et datterselskab af Capitol Records).

Albummet havde to singler, som begge nåede i top 30 på Billboard Hot 100: "Jessie" peakede som #26 i USA (og nåede tre placeringer i Sverige året efter dens udgivelse). Den nåede #4 på Tjeklisten i Danmark og #10 i Holland.
Nummeret "Beautiful in My Eyes" nåede #19 i 1994 i Storbritannien og #5 i New Zealand.

Spor 
Alle numre er skrevet af Joshua Kadison
 "Jessie" 5:18
"Painted Desert Serenade" 2:56
"Beau's All Night Radio Love Line" 4:26
"Invisible Man" 4:57
"Mama's Arms" 3:00
"Beautiful in My Eyes" 4:07
"Picture Postcards from LA" 4:33
"When A Woman Cries" 3:31
"Georgia Rain" 4:03

Personel 
Joshua Kadison: Klaver, vokal
Sherwood Ball, Adele Bertei, Carmen Carter, Lance Ellington, Kathy Hazzard, David Lasley, Valerie Mayo, Arnold McCuller, Joseph Powell, Ian Shaw, Helen Terry, Ruby Turner, Carmen Twilie, Fred White: kor og vokal på omkvæd
Rosemary Butler, Gene Miller, Tessa Niles: baggrundsvokal
Mark Cresswell, Tim Pierce, Tim Renwick: Guitar
Dave "Clem" Clempson: Akustisk, elektrisk og 12-strenget guitar, mandolin
Paul Jones: mundharmonika
Phil Parlapiano: harmonika
Rod Argent: Keyboards og hammondorgel, baggrundsvokal
Jeffrey "CJ" Vanston: hammondorgel
John Giblin, Chris Laurence, John Pierce: Bas
Denny Fongheiser, Ian Thomas, Neal Wilkinson: trommer
Martin Ditcham: Percussion
Frank Ricotti: Congas og percussion
Peter Van Hooke: klaver, trommer, percussion
Strenge arrangeret af Rod Argent; dirigeret af Gavyn Wright
Violiner: Mark Berrow, Ben Cruft, Roger Garland, Wilfred Gibson, Roy Gillard, Tim Good, Rita Manning, Peter Oxer, Bill Penham, Barry Wilde, David Woodcock, Gavyn Wright
Viola: Stephen Tees, Robert Smissen, George Robertson, Andrew Parker, Susie Hansen
Celli: Paul Kegg, Ben Kennard, Helen Liebmann, Roger Smith
Frank Morgan, Richard Morgan: Obo

Produktion 
Producetry sg Rod Argent, David Kershenbaum og Peter Van Hooke
Teknikere: John Kurlander, Simon Smart, Kevin Smith
Mixing af Rob Eaton, David Kershenbaum og Kevin Smith
Masteret Bob Ludwig

Modtagelse 
Allmusics anmelder, Bryan Buss, kaldet albummet "propfyldt med oder til at finde romancer, længsel efter romantik og tabt kærlighed" og gav albummet 3/5 stjerner.

Referencer

Eksterne henvisninger 
Desert Painted Serenade på discogs

Album fra USA
Debutalbum fra 1993
Vandreudstilling

Vandreudstilling er en udstilling, som kan flyttes fra sted til sted. 

Dette kan være udstillinger af almen informativ art eller udstilling af kunstnerisk art.

Se også 
 Vandremalerne

Udstillinger
Thora Schwartz-Nielsen

Thora Schwartz-Nielsen, (født den 19. juli 1854 i København, død 14. maj 1894 samme sted) var en dansk skuespiller, aktiv 1871–1890.

Hun debuterede den 22. September 1871 på Casino som Batli i "Fandens Overmand". Hun vandt ved sit pikante ydre, sin friske sangstemme, sit på én gang kokette og lystige foredrag og sit djærve, ægte københavnske humør hurtig en fremskudt plads, særlig i operette og farce. I 1877 giftede hun sig med tidligere bagermester og teaterleder på Casino Carl Nielsen.

Kilder

Eksterne henvisninger 
 

Skuespillere fra Danmark
Toldbod

En toldbod er den gængse betegnelse for den havnelokalitet, hvor importerede varer toldberigtiges og toldafgifterne erlægges, og hvor varerne kunne oplægges med henblik på reeksport.

Se også 

 Toldboden (Aarhus)
 Københavns Toldbod

Told i Danmark
Skat
En sommer i Baden-Baden

En sommer i Baden-Baden (Лето в Бадене) er en roman af den russisk-jødiske forfatter Leonid Tsypkin. Den blev skrevet i perioden 1977-1981, men blev først udgivet i 2001, nær 20 år efter forfatterens død. Bogen handler om fortællerens rejse og besværligheder for at følge i yndlingsforfatteren Dostojevskijs fodspor. Ifølge Susan Sontag, som opdagede bogen og som også skrev forordet som blev udgivet i den svenske oversættelse, tilhører bogen en sjælden og ambitiøs undergenre af romanen. Det er, som hun skriver, en genfortælling af en virkelig og væsentlig persons liv fra en anden tid, samtidigt med at en anden fortælling, som udspiller sig i nuet, væves ind i det hele.

Bogen udkom på dansk oversættelse i 2007.

Eksterne links 
 Anmeldelse i New York Times den 3 marts 2002
 , dansk oversættelse

Litteratur
Russisk sprog
Playing With Numbers

"Playing with Numbers" er en sang udført af den irske singer-songwriter Molly Sterling. Den blev udgivet som en digital download i Irland den 3. april 2015. Sangen repræsenterede Irland i den anden semifinale i Eurovision Song Contest 2015, men sluttede som nummer 12, og gik ikke videre til finalen. Sangen blev skrevet og produceret af Molly Sterling og Greg French.

Udgivelseshistorik

Referencer 

Sange fra Eurovision Song Contest 2015
Eurovision Song Contest-sange fra Irland
Ole Ring

Ole Ring (født 6. august 1902 i Baldersbrønde, død 2. maj 1972) var en dansk maler. Ole Ring er søn af maleren L.A. Ring og maleren Sigrid Kähler.

Ole Ring var elev af faderen L.A. Ring, hvilket ses i motivvalg, komposition og udtryksformens detaljerigdom. Ring førte en tilværelse fjernt fra officiel og privat udstillingsvirksomhed. Ring blev en af de sidste i sin generation, der i fortolkningen af det danske landskab fastholdt en malemåde med forankring i guldaldermalernes landskabstradition.

Eksterne henvisninger og kilder 
 
 

Malere fra Danmark
Jørgen Elers

Jørgen Elers (født 16. august 1647, død 18. februar 1692) var en dansk embedsmand. Han grundlagde Elers' Kollegium den  29. november 1691.

Elers var søn af borgmesteren af Helsingborg, Eggert E. Han studerede på Københavns Universitet, og rejste derefter til udlandet, hvor han boede i flere år. I 1672 blev han ansat som sekretær i Danske Kancelli. Han mistede derved en betydelig del af arven fra sin far, der var delvist anbragt i Skåne. I 1679 blev han assessor i Kammerkollegiet og 1682 tillige i Højesteret. I 1685 blev han desuden deputeret i Land- og Søetatens Kommissariat, der fra 1690 begrænsede sig til Søetatens. I 1688 han udnævnt han til etatsråd. 

Ved en brand i operahuset den 19. april 1689 mistede han begge sin børn, og han besluttede herefter at størstedelen af hans formue skulle gå til en Stiftelse for fattige Studerende, hvilket ved han og konens død blev til Elers' Kollegium i 1700.

Kilder

Eksterne henvisninger 
 

Embedsmænd fra Danmark
Danskere i 1600-tallet
Personer fra Helsingborg
Nicolai Elert

Nicolai Elert (født 1740 i Lomborg i Ribe Stift, død 2. januar 1803) var en dansk bibliotekar.

Elert, der var præstesøn, dimitteredes 1759 fra Ribe Skole og blev 1770 alumn på Borchs Kollegium. Her udgav han i årene 1770-74 5 disputatser De ovatione (minori Romanorum triumpho). I 1776 blev han famulus ved universitetsbiblioteket, og i 1780, da Abraham Kall fratrådte posten som bibliotekar, blev Elert hans eftermand; 1781 udnævntes han tillige til ekstraordinær professor. Elert ansås for en ret dygtig filolog, men hans litterære virksomhed som sådan indskrænkede sig til udgivelsen af de nævnte disputatser og nogle skoleudgaver af latinske forfattere: Justinus (1776), Ovids Epistolæ ex Ponto (1776) og Metamorphoses (1781). En vigtigere opgave var ham stillet ved Videnskabernes Selskabs Ordbog, hvis hovedredaktør han blev 1782 efter i flere år at have været medarbejder ved den. Under hans ledelse tryktes bogstavet B (der dog allerede væsentlig var færdigt fra den forrige redaktørs hånd) samt bogstaverne C-H. Hans arbejde betragtedes dog allerede af samtiden som meget mangelfuldt og ukritisk, og man lagde for en del skylden på hans selvrådighed, der gjorde ham uvillig til at rette sig efter kyndigeres mening. Arbejdet gik også meget langsomt og forhaledes navnlig en tid lang ved, at Elert i årene 1785-92 ledede redaktionen og trykningen af katalogen over grev Otto Thotts store bogsamling. I 1796 blev Nyerup Elert adjungeret som universitetsbibliotekar, hvad der faktisk ville sige, at Elert fratrådte posten, og i sine sidste år var han sygelig. Ved testamente af 1790 havde han indsat universitetsbiblioteket til sin universalarving, og der oprettedes i henhold hertil af hans efterladte midler et legat, væsentlig til anskaffelse af filologiske værker.

Kilder 
 
 

Leksikografer
Filologer fra Danmark
Bibliotekarer fra Danmark
Faglitterære forfattere fra Danmark
Dansksprogede forfattere fra Danmark
Danskere i 1700-tallet
Sire Records

Sire Records er et amerikansk pladeselskab, ejet af Warner Music Group. Pladeselskabets udgivelser distribueres gennem Warner Brothers Records.

Pladeselskabet blev grundlagt i 1966 som "Sire Productions" af Seymour Stein og Richard Gottehrer.

Historie 

I selskabets første år introducerede pladeselskabet britiske undergrundsbands og progressive rockgrupper til det amerikanske marked. Tidligere udgivelser omfattede Climax Blues Band, Barclay James Harvest, Tomorrow, Matthews Southern Comfort og protopunkerne The Deviants. Udgivelserne blev i 1970-71 distribueret gennem Polydor Records, hvor selskabets nuværende logo blev introduceret, og herefter af Famous Music fra 1972 til 1974, i hvilken periode selskabets udgivelse med det progressive rockband Focus fik et stort hit med "Hocus Pocus". I 70'erne udgav Sire flere opsamlingsalbum og samlinger med forskellige artister, herunder en serie af tre album "History Of British Rock" samt diverse artister som The Turtles, Duane Eddy, The Small Faces og Del Shannon. 

I slutningen af 1970'erne blev Sire et succesfuldt indie-label med artister inden for den nye punkrock og new wave-scene, herunder artister som the Ramones, The Dead Boys, The Undertones og Talking Heads. Sire skiftede distribution til Warner Bros. Records i 1977. Året efter i 1978 købte Warner Sire Records. Igennem 1980'erne blev Sire Records et mainstream-label med artister som Madonna (selskabets absolut mest sælgende artist), The Smiths, Ice-T, Depeche Mode, Echo & The Bunnymen, The Pretenders og The Cure i Nordamerika. I 1990'erne havde selskabet succes med artister som Seal, k.d. lang, Tommy Page og Ministry.

Referencer

Eksterne henvisninger 
 

Etableret i 1966
Pladeselskaber fra USA
Warner Music Group
Kæde (mekanik)

En kæde er en teknisk anordning som består af et antal sammenføjne led. Kæder anvendes blandt andet i hejseværk eller for at overføre kraft fra et maskinelement til et andet (transmissionskæder) eller for at fastgøre forskellige genstande. En kraftig kæde, eksempelvis til fastgørelse af skibe, kaldes en 'kætting'.

Rullekæder 
Rullekæden er en type lukket ledkæde, der sædvanligvis benyttes til kraftoverførsel mellem maskinelementer. Den måske mest almindelige rullekæde anvendes til cykler.

Kilder 
 Nordisk familjebok, opslag Kæde

Maskinarbejde